February 2016 – Page 2 – Perdebytjie se nes
Op eensame geheime paaie deel 5
Ons derde kampplek…in 'n klein rivierlopie.Dis nie baie slim om in die reenseisoen hier te kamp nie,want blitsvloede kan maklik plaasvind en jou wegsleur met tent en al.Die wind het verskriklik gewaai en dit was die enigste skuiling agter die rotse.
Witstamkanniedoodbome groei maklik tot tien meter hoog en kom veral voor op rotskoppies,vlaktes en langs dongas in die Namibwoestyn.
Klippe waar jy kyk!
Een van die geheime paadjies,wat gelukkig nog nie op "Tracks for Africa" is nie!
Die verskillende kleurskakerings van die klippe,maak dit iets besonders.
Onherbergsaam verby en met temperature van oor die 40 grade C,is dit geen plek om verlore te raak nie!
Hard teen grou-blou lug…hierdie rotsuitsteeksels vertoon spookagtig in die barheid van hierdie area.
So moet 'n keteltjie mos lyk…ons metgesel deur dik en dun!
Wie het nou kon dink dat hier lewe is? 'n Gemsbok staan op die horison in die bewende golwe van die middaghitte.
Op eensame geheime paaie deel 4
Oorhangende rotse met 'n rivierbedding doer onder.
Die rivierbedding vol spore en geriffel deur die wind.
Babatjie vat 'n blaaskansie tussen die trop se bene.
Ou grote staan amper op sy agterbene om blare van die Anaboom af te pluk.
Skoene by 'n verlate Himbavesting.Hierdie nomadiese volk trek met hul vee agter weiding aan en sal seker weer hier kom draai wanneer dit gereën het en hier genoeg gras is.
Verlate hut waarvan die dak flenters is.
Perdeby by nog 'n verlate hut,wat in 'n taamlike goeie toestand is.
Die bed binne die hut,is gemaak van mopanietakke en beesmis gemeng met modder.Die houertjie bokant die bed is heel waarskynlik vir 'n radio en die draadjie is dalk 'n lugdraad.
Welwitschia mirabilis..die eienaardige woestynplant wat net in Namibië voorkom.Hierdie is 'n manlike plant.
Die vroulike plant.Wetenskaplikes beskou die plant as 'n vermiste skakel tussen keëldraende (denne of conifers) en blomdraende plante,aangesien dit beide eienskappe toon.
Die vroulike blomme of keëls van naby.Hierdie plante word honderde jare oud en groei in rotsagtige ooptes en gruisvlaktes.
Op eensame geheime paaie deel 3
Eerste groepie woestynolifante wat ons raakgeloop het in die Hoanibrivierbedding.
Olifantvoete en slurpe lyk so oer!
Vroegoggend volmaan,besig om te sak.
As mens mooi kyk,sien mens die man in die maan!
Kampplek op die tweede aand.
Vars spore van 'n swartrenoster.
Die swartrenoster se stofbad,waarin sy velafdrukke duidelik te sien is.Dit was 'n besondere gevoel om daar te staan en te dink dat een van hierdie pragdiere 'n rukkie gelede hier vertoef het.Ongelukkig het ons hom nooit gesien nie.
Lank gelede se vloed het hierdie klippe vasgevang in die verwronge stam van 'n dooie mopanieboom.
Pad bergop…dit was nogal angswekkend so deur die klippe en rotse.
Die pad,net voor mens deur die nou poortjie gaan,waar 'n voertuig maklik kan vassit!
Uiteindelik deur die poortjie en die wêreld lê oop voor ons!
Op eensame geheime paaie deel 1
Ek is pas terug van nog 'n epiese reis.Ons het weereens Damaraland, in Namibië,verder gaan verken.Ons het saam met ons vriend, wat 'n gids is,na nuwe paaie gaan soek.Dit was 'n ongelooflike ervaring.
Saam het ons die bekende roetes aangepak en vandaar die onbekende ingegaan.Ons het paaie gery waar bitter min mense kom.Vir ses dae lank het ons letterlik in die niet verdwyn.Dit was ROF,ROF!
Ek gaan nie skryf presies waar ons was nie,want dis geheime roetes wat net aan natuurbewaarders bekend is.Dis in elk geval so ver en woes,dat dit lang en fyn beplanning verg om so 'n tog aan te pak.Verder moet jy ervare wees en weet wat jy doen.In hierdie opsig is ons vriend 'n perfekte persoon om mee saam te gaan.Hy ken omtrent elke klip in Namibië!
Natuurlik het my kamera gekliek en gekliek en ek het letterlik oor 'n duisend foto's geneem.In die volgende aflewerings sal ek meestal net foto's plaas.
Leun terug en geniet die reis saam met my!
Ry al langs die Skedelkus tot bo by Torrabaai vanwaar ons by Springbokwasser die park verlaat en ooswaarts koers kry.
Op 'n hoogte onder 'n boom is hierdie eensame kruis.
Tragedie is altyd met ons…Ombidi Mex…waarskynlik oorlede in 'n motorongeluk op 24/1/2015
Dopsteekhoogte..waar die manne van Kamanjab gewoonlik begin dopsteek…want die viswaters is nie meer ver nie!